
   PARLAMENTUL ROMÂNIEI

CAMERA DEPUTAŢILOR

	Comisia pentru politică economică,

         reformă şi privatizare 
	                             Nr. 4c-1/46/2023
                             PL-x 41/2023
                             Bucureşti, 18.04.2023 

                        


A  V  I  Z

asupra proiectului de Lege pentru aprobarea Ordonanţei de urgenţã a Guvernului nr.166/2022 privind unele măsuri pentru acordarea unui sprijin categoriilor de persoane vulnerabile pentru compensarea preţului la energie, suportat parţial din fonduri externe nerambursabile
În conformitate cu prevederile art. 95 si art.117 alin.(3) din Regulamentul Camerei Deputaţilor, republicat, cu modificările și completările ulterioare, Comisia pentru politică economică, reformă şi privatizare a fost sesizată spre dezbatere şi avizare, în procedură de urgență, cu proiectul de Lege pentru aprobarea Ordonanţei de urgenţã a Guvernului nr.166/2022 privind unele măsuri pentru acordarea unui sprijin categoriilor de persoane vulnerabile pentru compensarea preţului la energie, suportat parţial din fonduri externe nerambursabile, transmis cu adresa                          nr. PL-x 41/2023 din 08 februarie 2023, înregistrată sub nr. 4c-1/46 din data                        de 08 februarie 2023.
Acest proiect de Lege a fost adoptat de către Senat, în ședința din                                 6 februarie 2023, în calitate de primă Cameră sesizată.

Conform prevederilor art. 75 din Constituţia României, republicată şi ale                       art. 92 alin.(9), pct.1 din Regulamentul Camerei Deputaţilor, republicat, cu modificările și completările ulterioare, Camera Deputaţilor este Cameră decizională.

Potrivit reglementărilor art. 62 din Regulamentul Camerei Deputaților, republicat, cu modificările și completările ulterioare, membrii Comisiei au examinat proiectul de Lege menționat mai sus, în ședința din data de 18 aprilie 2023. 
Proiectul de Lege are ca obiect de reglementare adoptarea unor măsuri pentru acordarea unui sprijin necesar populaţiei vulnerabile pentru compensarea preţului la energie, indiferent de natura acesteia, respectiv energie electrică, energie termică centralizată, gaze, butelie, lemne pentru foc, păcură, peleţi şi alte materiale de încălzire. Finanţarea acestor măsuri va fi asigurată din fonduri externe nerambursabile. 
Potrivit expunerii de motive, vor beneficia de acest sprijin persoanele aflate în risc de sărăcie care îndeplinesc condițiile de venit mediu pe membru de familie și de vârstă pentru a beneficia de sprijin în vederea compensării prețului la energie. Astfel, pentru un total al cheltuielilor lunare în valoare de 814,42 lei/lună, aferente consumurilor energetice pentru o locuinţă, se va acorda un sprijin populaţiei în valoare nominală de 1.400 lei, care poate fi utilizat până la data de 31 decembrie 2023 şi este acordat pe loc de consum/gospodărie, în două tranşe egale, de câte 700 lei/semestru, care vor fi acordate în luna februarie 2023 pentru perioada 1 ianuarie 2023 – 30 iunie 2023, respectiv în luna septembrie 2023 pentru perioada 1 iulie 2023 – 31 decembrie 2023. 
Sprijinul va fi acordat sub forma unui card de energie, tipărit și distribuit de către Compania Naţională „Poşta Română” S.A., fără valoare nominală, cu valabilitate pe teritoriul României, prin care se conferă titularului dreptul de a beneficia de sprijin pentru compensarea prețului la energie, indiferent de natura acesteia, respectiv energie electrică, energie termică, centralizată, gaze, butelie, lemne pentru foc, păcură, peleți și alte materiale de încălzire. Cardul de energie va oferi dreptul beneficiarilor să efectueze plăţi prin serviciul de mandat poştal asigurate de C.N. Poşta Română S.A., pentru decontarea datoriilor curente şi/sau restante pe care acesta le are către furnizorii de energie.
Membrii Comisiei au analizat proiectul de lege supus avizării, expunerea de motive, avizul favorabil al Consiliului Legislativ, cu observații și propuneri, transmis cu adresa nr.1.349 din data de 7 decembrie 2022, precum și punctul de vedere favorabil, cu observații, primit din partea Consiliului Economic și Social, transmis prin adresa             nr. 7.712 din data de 7 decembrie 2022.
În urma dezbaterilor, membrii Comisiei au hotărât, cu unanimitate de voturi,                  avizarea favorabilă a proiectului de Lege pentru aprobarea Ordonanţei de urgenţã a Guvernului nr.166/2022 privind unele măsuri pentru acordarea unui sprijin categoriilor de persoane vulnerabile pentru compensarea preţului la energie, suportat parţial din fonduri externe nerambursabile, în forma adoptată de Senat. 
În raport cu obiectul şi conţinutul său, proiectul de Lege face parte din categoria legilor ordinare.

